b'\n_START_ARTICLE_\nWayne Thiebaud\n_START_PARAGRAPH_\nWayne Thiebaud (s. 15. marraskuuta 1920 Mesa, Arizona) on yhdysvaltalainen taiteilija, jonka teokset yhdistet\xc3\xa4\xc3\xa4n usein (virheellisesti) pop-taideliikkeseen. H\xc3\xa4n on kuulunut pitk\xc3\xa4\xc3\xa4n yhdysvaltalaisen nykytaiteen k\xc3\xa4rkinimiin._NEWLINE_Thiebaud varttui mormoniperheess\xc3\xa4 Kaliforniassa. H\xc3\xa4n opiskeli Long Beachissa ja Los Angelesissa ja ty\xc3\xb6skenteli kes\xc3\xa4harjoittelijana Walt Disneyn animaatio-osastolla. Vuosina 1939\xe2\x80\x931949 Thiebaud teki sekalaisia t\xc3\xb6it\xc3\xa4, kuten piirsi sarjakuvia, maalasi kylttej\xc3\xa4 ja toimi kuvittajana. 1940-luvun lopulla h\xc3\xa4n luopui mainosalan t\xc3\xb6ist\xc3\xa4. Vuosina 1949\xe2\x80\x931950 h\xc3\xa4n opiskeli San Jose State Collegessa ja valmistui kandidaatiksi 1951 Caligornia State Collegesta Sacramentosta sek\xc3\xa4 maisteriksi 1953. Vuosina 1951\xe2\x80\x931960 Thiebaud opetti taidetta Sacramento Junior Collegessa ja 1960\xe2\x80\x931976 Kalifornian yliopistossa Davisin kampuksella._NEWLINE_Thiebaudin taiteeseen vaikuttivat abstrakti ekspressionismi ja figuratiivinen taide. H\xc3\xa4nen maalaustyyli\xc3\xa4\xc3\xa4n on verrattu esimerkiksi Willem de Kooningiin. Thiebaud maalasi arkip\xc3\xa4iv\xc3\xa4n asioita kuten ruokia ja kosmetiikkaa. My\xc3\xb6hemmin h\xc3\xa4n maalasi my\xc3\xb6s maisemia._NEWLINE_Thiebaudin ensimm\xc3\xa4iset itsen\xc3\xa4iset n\xc3\xa4yttelyt pidettiin San Franciscossa ja New Yorkissa vuonna 1960, mutta kansallista huomiota h\xc3\xa4n sai vasta n\xc3\xa4yttelyll\xc3\xa4 Sidney Janisin galleriassa 1962._NEWLINE_Thiebaud on ollut Taiteiden ja kirjallisuuden akatemian j\xc3\xa4sen vuodesta 1986, ja h\xc3\xa4nelle my\xc3\xb6nnettiin National Medal of Arts vuonna 1994.'